|  |  |  |  |
| --- | --- | --- | --- |
| **Aprob**    **Stelian-Cristian ION**  **ministrul Justiției** | **Aprob**  **Lucian Nicolae BODE**  **ministrul afacerilor interne** | **Aprob**  **Corina Alina CORBU**  **preşedintele Înaltei Curţi de Casaţie şi Justiţie** | **Aprob**  **Gabriela Scutea**  **procuror general al Parchetului de pe lângă Înalta Curte de Casaţie şi Justiţie** |

**Nr……………………………… Nr……………………….. Nr…………………………… Nr. ...................**

**REFERAT DE APROBARE**

În Monitorul Oficial nr. 1201 din 9 decembrie 2020 a fost publicată Legea nr. 284/2020 pentru modificarea și completarea Legii nr. 135/2010 privind Codul de procedură penală.

Acest act normativ prevede completarea Codului de procedură penală cu prevederi referitoare la unele drepturi ale minorilor care au calitatea de suspecți sau inculpați în cadrul procesului penal şi a avut în vedere transpunerea dispozițiilor art. 2 alin. (3), art. 3 paragraful final, art. 4 alin. (1) lit. a) pct. (i), (iii) și (iv), lit. b) și c) și alin. (2), art. 5, art. 7 alin. (5) și (8), art. 8 alin. (2), art. 15 alin. (2)-(4) și art. 22 din Directiva (UE) 2016/800 a Parlamentului European și a Consiliului din 11 mai 2016 privind garanțiile procedurale pentru copiii care sunt persoane suspectate sau acuzate în cadrul procedurilor penale, publicată în Jurnalul Oficial al Uniunii Europene, seria L, nr. 132 din 21 mai 2016.

De asemenea, Ordinul comun nr.1274/C/111/2037/1123/C/2017 din 3 august 2017 privind modelul informării scrise înmânate suspecților sau inculpaților în cadrul procedurilor penale în care sunt privați de libertate sau persoanelor care sunt arestate în scopul executării unui mandat european de arestare a fost elaborat pentru transpunerea Directivei nr. 2012/13/UE a Parlamentului European și a Consiliului privind dreptul la informare în cadrul procedurilor penale şi cuprinde norme privind informarea persoanelor suspectate sau acuzate cu privire la drepturile lor în cadrul procedurilor penale sau al procedurilor privind mandatul european de arestare.

Mai exact, acest ordin reglementează modelul informării scrise înmânate suspecților sau inculpaților privați de libertate în cadrul procedurilor penale ori persoanelor căutate în baza unui mandat european de arestare, cu privire la drepturile acestora, în baza art. 209 alin. (17), art. 218 alin. (4), respectiv art. 228 alin. (2) din Legea nr. 135/2010 privind Codul de procedură penală.

Potrivit art. 4 alin.(3) al Directivei (UE) 2016/800 a Parlamentului European și a Consiliului din 11 mai 2016 privind garanțiile procedurale pentru copiii care sunt persoane suspectate sau acuzate în cadrul procedurilor penale, în cazul în care minorilor li se înmânează o notă privind drepturile lor, în temeiul Directivei 2012/13/UE, această informare trebuie să cuprindă şi drepturilor conferite în temeiul Directivei (UE) 2016/800 a Parlamentului European și a Consiliului din 11 mai 2016 privind garanțiile procedurale pentru copiii care sunt persoane suspectate sau acuzate în cadrul procedurilor penale.

În contextul celor de mai sus, se impune completarea cuprinsului acestei informări scrise înmânate persoanelor private de libertate cu noile drepturi prevăzute pentru minorii suspecți sau acuzați de comiterea unor infracțiuni, introduse prin Legea nr. 284/2020 pentru modificarea și completarea Legii nr. 135/2010 privind Codul de procedură penală.

Prin urmare, a fost elaborat Proiectul de ordin comun al ministrului justiției, ministrului afacerilor interne, președintelui Înaltei Curți de Casație și Justiție și al procurorului general al Parchetului de pe lângă Înalta Curte de Casație și Justiție pentru modificarea și completarea Ordinului Nr. 1274/C/111/2037/1123/C/2017 din 3 august 2017 privind modelul informării scrise înmânate suspecților sau inculpaților în cadrul procedurilor penale în care sunt privați de libertate sau persoanelor care sunt arestate în scopul executării unui mandat european de arestare, pe care, dacă sunteţi de acord, vă rugăm să îl semnaţi.